Diari Oficial de la Generalitat Valenciana


Sumari del DOGV 6183, del 13-01-2010 (2010/126)

ORDRE de 23 de desembre de 2009, de la Conselleria de Benestar Social, per la qual es regulen i es convoquen ajudes en matèria de servicis socials per a l'exercici de 2010.
----------------------------------------------------------------------------------------------------------------------------------------------------------------------------

### Dades del document

Número de DOGV
:   6183

Data del DOGV
:   13-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/126


Data del document
:   23-12-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 23 de desembre de 2009, de la Conselleria de Benestar Social, per la qual es regulen i es convoquen ajudes en matèria de servicis socials per a l'exercici de 2010. [2010/126]
Des que el text constitucional establira els principis rectors que haurien d'orientar d'ara en avant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de servicis socials i d'acció social l'àmbit prioritari per a garantir l'aproximació de les diferències entre ciutadans que, progressivament, origina la diversitat de realitats personals, econòmiques, socials o culturals.
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i foment de les actuacions dels servicis socials, implicant cada vegada més els agents, públics o privats, que hauran de col·laborar en la prestació i gestió d'estos.
Com ja és habitual, l'ordenació dels servicis socials està sent canalitzada normativament a través de l'ordre que anualment dicta la conselleria competent en esta matèria, en l'actualitat la Conselleria de Benestar Social, seguint el dictat de l'article 45.5 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.
Esta ordre de convocatòria d'ajudes en matèria de servicis socials per a l'any 2010 respon tant a la lògica creixent d'interés mencionada, avalada pels resultats obtinguts en les convocatòries precedents, com per l'aparició de nous elements condicionants del contingut que cal ordenar.
Finalment, el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, assigna a esta les competències relatives a polítiques socials i a favor de les famílies, així com les polítiques de promoció de l'autonomia i atenció a les persones en situació de dependència, circumscrivint-se la present ordre a l'espai competencial propi de la direccions generals d'Acció Social i Majors -pel que fa a servicis socials generals, prestacions econòmiques individualitzades i servicis socials especialitzats relatius a programes de tercera edat, minories ètniques, transeünts refugiats, asilats, reclusos i exreclusos, i aquells altres col·lectius descrits en l'article 26 de la Llei 5/1997-, i la Direcció General de Persones amb Discapacitat i Dependència -quant a centres de servicis socials especialitzats i programes d'Alzheimer.
En virtut d'això i en compliment del que estipula l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
ORDENE
TÍTOL I
Ajudes i subvencions
Article 1. Objecte de l'ordre
És objecte d'esta ordre regular i convocar ajudes i subvencions en matèria de servicis socials dirigides a fomentar les següents prestacions i servicis:
1. Servicis socials generals, en les modalitats descrites en el capítol I del títol I de la present ordre.
2. Servicis socials especialitzats, en les modalitats descrites en el capítol II del títol I de la present ordre.
3. Prestacions econòmiques individualitzades, en les modalitats descrites en el capítol III del títol I de la present ordre.
CAPÍTOL I
Servicis socials generals
Article 2. Objecte
Es convoquen ajudes per a contribuir a la implantació i al desenvolupament dels servicis socials generals de caràcter global i polivalent, organitzats sota responsabilitat pública, que atenen la problemàtica social de qualsevol ciutadà, el desenvolupament comunitari i la prevenció primària de situacions de segregació o de marginació, per mitjà del finançament de:
1. Projectes del pla concertat de prestacions bàsiques de servicis socials de corporacions locals.
Les ajudes seran de tres tipus:
a) Ajudes per al pagament de salaris i Seguretat Social dels professionals dels equips socials de base integrats per un o més dels professionals de l'acció social.
b) Ajudes per al manteniment de centres socials com a recursos bàsics dels servicis socials generals.
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre Registre, Autorització i Acreditació dels Servicis Socials de la Comunitat Valenciana (DOGV núm. 1.291, de 26 d'abril de 1990), i que són els següents:
- Programes d'Informació, Assessorament i Orientació sobre els drets i recursos socials existents per a la resolució de les necessitats la població.
- Programes d'Emergència Social, l'objecte dels quals és l'atenció de les necessitats bàsiques de persones que no poden satisfer-les per si mateixes, en especial les relatives a menjadors, albergs i prestacions econòmiques individualitzades (ajudes d'emergència i ajudes per al desenvolupament personal de tercera edat en les modalitats d'ajudes tècniques i adaptació de vehicles de motor).
- Programes de Convivència, l'objectiu dels quals és afavorir la integració comunitària.
- Programes de Cooperació Social, l'objectiu dels quals és potenciar la vida de la comunitat, propiciant la participació en tasques comunes i fomentant la iniciativa social, l'associacionisme i el voluntariat.
- Programes d'Intervenció per a la Prevenció i la Inserció en el Medi Social.
2. Projectes d'intervenció social integral per a l'atenció, prevenció de la marginació i inserció del poble gitano, integrats en el Pla de Desenvolupament Gitano, a fi d'atendre les necessitats dels grups gitanos més desfavorits i promoure el desenvolupament del poble gitano, en el marc dels drets i deures constitucionals i del respecte a la seua cultura.
Article 3. Sol·licitants
Podran sol·licitar les ajudes per a servicis socials generals regulades en este capítol, les corporacions locals mencionades en l'article 3 de la Llei 7/1985, Reguladora de les Bases del Règim Local, titulars d'estos servicis, sense perjuí del que disposa la disposició addicional tercera d'esta ordre.
Article 4. Obligacions de les entitats subvencionades
Són obligacions de les entitats subvencionades les següents:
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió o el gaudi de la subvenció.
3. Sotmetre's a les actuacions de comprovació que duga a terme l'òrgan concedent, així com qualsevol altra actuació de comprovació i control financer que puguen realitzar els òrgans de control competents, aportant tota la informació que els siga requerida en l'exercici de les actuacions anteriors.
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.
5. Disposar dels llibres comptables, registres diligenciats i la resta de documents degudament auditats en els termes exigits per la legislació aplicable al beneficiari en cada cas, amb la finalitat de garantir l'adequat exercici de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
7. En tota la informació o documentació que s'oferisca sobre els projectes subvencionats haurà de constar-hi la col·laboració i el finançament de la Generalitat, a través de la Conselleria de Benestar Social, d'acord amb el que establix la disposició final segona.
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
9. No minorar ni anul·lar la consignació que s'haja previst inicialment en el seu pressupost per a este fi.
10. Formalitzar adequadament els documents de seguiment tècnic i financer elaborats per la Conselleria de Benestar Social.
11. Col·laborar amb el seguiment i l'avaluació que s'establisquen per mitjà de comissions o d'altres instruments que s'articulen.
12. Atindre's a la coordinació i a la planificació que establisca l'òrgan competent de la Generalitat en matèria de servicis socials.
13. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar incurs en les prohibicions per a obtindre la condició de beneficiari.
Article 5. Criteris de valoració i de finançament dels projectes
1. Per a l'adjudicació de les ajudes es tindran en compte els següents criteris de valoració, sent la puntuació global màxima de cada sol·licitud de 40 punts, d'acord amb la distribució següent:
a) La potenciació dels equips socials de base. Es valorarà amb un màxim de 10 punts
b) Aquells iniciats en exercicis anteriors i la continuïtat dels quals siga convenient per raons d'interés públic. Es valorarà a raó de 2 punts per any amb un màxim de 10 punts.
c) Els que es dediquen a impulsar accions integrades que coordinen l'acció de les distintes àrees de benestar social en un barri o localitat. Es valorarà amb un màxim de 5 punts
d) Programes dirigits a promoure la permanència dels sectors de població desfavorits en el seu ambient natural i habitual. Es valorarà amb un màxim de 5 punts
e) Nous programes dirigits a grups de persones desfavorides. Es valorarà amb un màxim de 3 punts
f) Foment de l'autoajuda i el voluntariat social. Es valorarà amb un màxim de 3 punts
g) Elaboració d'estudis de diagnòstic social i d'investigació sobre les demandes i necessitats un barri o municipi. Es valorarà amb un màxim de 2 punts
h) Formació als equips socials de base per a la implantació del Sistema d'Informació d'Usuaris (SIUSS). Es valorarà amb un màxim de 2 punts
2. La quantia que s'assignarà a cada un dels programes atendrà als següents criteris generals:
a) El pressupost que la corporació local dedica als servicis socials en relació amb el seu pressupost general.
b) Els programes amb nivell d'execució millor i més alt en exercicis anteriors, tindran una assignació proporcional més alta.
c) Les necessitats objectives del municipi, originades per la seua problemàtica social. Es consideraran com a factors correctors la dispersió dels nuclis urbans i els factors geogràfics que dificulten la fluïdesa de les comunicacions, així com l'índex de pobresa.
d) La participació de les diputacions provincials en el manteniment i el finançament dels corresponents programes.
Article 6. Documentació
La documentació que hauran de presentar les corporacions locals serà la següent:
a) Sol·licitud en tres exemplars, segons el model que figura en l'annex I d'esta ordre, degudament omplit en tots els seus apartats i firmat per l'alcalde-president de la corporació local o per qui es designe com al seu representant.
b) Descripció dels programes que pretenguen desenvolupar, segons el model de la sol·licitud. En el supòsit de programes regulats en l'article 2.2 d'esta ordre, caldrà omplir una fitxa de presentació específica que serà facilitada per la corresponent direcció territorial de Benestar Social.
c) Fitxa d'alta de manteniment de tercers, segons el model de l'annex IV d'esta ordre, per a aquelles entitats que sol·liciten l'ingrés de la subvenció en un compte diferent de la de l'exercici anterior o que sol·liciten per primera vegada l'ajuda.
d) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove telemàticament les dades fiscals identificatives de la corporació local que es troben en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a dur a cap les actuacions procedents per a aclarir-la.
Si no es dóna eixa autorització i es tracta de corporacions locals que hagen modificat el seu CIF respecte a l'exercici anterior o que sol·liciten per primera vegada l'ajuda, hauran d'aportar fotocòpia degudament compulsada del seu CIF.
CAPITOL II
Servicis socials especialitzats
Article 7. Objecte
Constituïx l'objecte de les ajudes regulades en este capítol:
a) Fomentar l'atenció en determinats centres de servicis socials especialitzats, per mitjà del manteniment d'estos, d'acord amb el que establix la secció primera d'este capítol.
b) Fomentar la realització de programes de servicis socials especialitzats, d'acord amb el que establix la secció segona d'este capítol.
Article 8. Obligacions de les entitats subvencionades
Són obligacions de les entitats subvencionades les següents:
1. Complir l'objectiu, executar el projecte, fer l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió o el gaudi de la subvenció.
3. Sotmetre's a les actuacions de comprovació, a efectuar per l'òrgan concedent, així com qualsevol altra actuació de comprovació i control financer que puguen realitzar els òrgans de control competents, aportant-hi tota informació que els siga requerida en l'exercici de les actuacions anteriors.
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.
5. Disposar dels llibres comptables, registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
7. En tota la informació o documentació que s'oferisca sobre els centres subvencionats haurà de constar la col·laboració i el finançament de la Generalitat, a través de la Conselleria de Benestar Social.
8. Els centres residencials hauran de facilitar dades sobre la plantilla de personal, usuaris i activitats, utilitzant per a això el sistema telemàtic DAURAT, desenvolupat per la Conselleria de Benestar Social. Així mateix, hauran de presentar en el Servici d'Autorització i Seguiment de Centres de l'esmentada conselleria, l'annex V d'esta ordre degudament omplit i firmat pel director del centre corresponent al finalitzar cada trimestre natural.
9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
10. No minorar ni anul·lar la consignació que s'haja previst inicialment en el seu pressupost per a este fi.
11. Aquelles inherents a l'autorització administrativa dels centres, amb l'excepció regulada en l'apartat 2 de l'article 10 d'esta ordre.
12. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar incurs en les prohibicions per a obtindre la condició de beneficiari.
Secció primera
Centres de servicis socials especialitzats
Article 9. Objecte
Es convoquen ajudes per a finançar el manteniment de centres de servicis socials especialitzats dirigits a atendre necessitats socials específiques en el sector de tercera edat.
Article 10. Sol·licitants
1. Podran sol·licitar estes ajudes les persones físiques o jurídiques, tant de naturalesa pública com privada, que siguen titulars de centres de servicis socials especialitzats de tercera edat, sempre que la seua activitat no tinga ànim lucratiu i que disposen de l'autorització concedida a l'empara de l'article 47 de la vigent Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana, i de l'Ordre de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors.
2. Amb caràcter excepcional, basant-se en raons d'extrema necessitat i d'interés públic, podran ser subvencionats centres que encara no hagen obtingut autorització definitiva per causa que no els siga imputable, quedant condicionat el gaudi de la subvenció al fet que els mencionats centres obtingueren l'autorització administrativa de funcionament definitiva durant l'exercici de 2010.
3. Amb independència de l'excepció regulada en l'apartat anterior, si els dits centres presentaren deficiències que afecten la seguretat dels seus usuaris, això constituiria condició resolutòria de la subvenció atorgada.
Article 11. Criteris de valoració i de finançament dels projectes
1. Per a l'adjudicació de les ajudes es tindran en compte els següents criteris de valoració, sent la puntuació global màxima de cada sol·licitud de 25 punts d'acord amb la distribució següent:
a) Continuïtat dels centres de servicis socials especialitzats que es troben en funcionament i que han sigut subvencionats en anys anteriors. Es valorarà a raó de 4 punts per any amb un màxim de 20 punts.
b) Servicis prestats per ens públics. Es valorarà amb un màxim de 5 punts.
2. Per a determinar l'import de les subvencions incloses en esta secció, s'utilitzarà un dels criteris de valoració que a continuació es detallen:
a) Valoració del cost atenent al criteri preu/plaça/dia. En este supòsit, el finançament es concretarà en funció dels mòduls econòmics que, sobre la base de preu/plaça/dia, es fixen a continuació i que caldrà considerar màxims.
- En les residències de tercera edat el mòdul per a les places residencials serà de fins a 50,00 €/persona/dia.
- En centres de dia per a persones majors dependents, el mòdul per a les places de centre de dia serà de fins a 38,00 €/persona/dia.
Amb caràcter general, per a la determinació de l'import exacte del mòdul aplicable a cada centre caldrà tindre en compte, si és el cas, els aspectes següents:
- Nombre d'usuaris.
- Adequació del centre als criteris establits en l'esmentada Ordre de 4 de febrer de 2005, pel que fa a l'estat de les instal·lacions, infraestructura, personal de què disposen, prestacions que oferixen i a qualsevol altre requisit establit en esta, especialment el de disposar de transport adaptat en el cas de centres de dia, així com al que disposa el Decret 91/2002, de 30 de maig, del Consell, sobre Registre d'Activitats d'Acció Social i de Registre i Autorització de Funcionament dels Servicis i Centres d'Acció Social, en la Comunitat Valenciana.
- Ingressos de l'entitat titular del centre.
- Ingressos aportats pels beneficiaris
b) Valoració del cost atenent al criteri diferència ingressos-gastos. El finançament en este supòsit es concretarà en funció de les necessitats manifestades en la sol·licitud, a la vista de l'estimació d'ingressos que en concepte d'aportacions dels usuaris o altres fonts es derive de l'anàlisi de la documentació presentada amb esta, considerant-s'hi en tot cas els conceptes que per a l'avaluació del cost estimat s'indiquen a continuació:
- Salari del personal, plus de direcció i triennis. La quantia corresponent al plus de direcció i als possibles triennis del personal del centre podrà incrementar el mòdul fixat en funció de les característiques del centre.
- Altres partides subvencionables. Les partides corresponents a arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga un gasto justificat i que no estiga previst en el mòdul corresponent.
Per a determinar l'import de la subvenció dels centres de dia de tercera edat, acollits a este criteri, es tindrà en compte el mòdul de 6,20 € plaça/dia referit a costos de manteniment. Al dit mòdul es podrà afegir el cost de personal que es considere necessari per al funcionament del centre de dia i que no estiga previst en el personal de la residència.
3. En tot cas, el cost total estimat no podrà superar la quantia que resulte d'aplicar al nombre d'usuaris del centre, els mòduls unitaris assenyalats en l'apartat 2.a) d'este article.
Així mateix, en la determinació de l'import exacte del mòdul aplicable a cada centre caldrà tindre en compte els mateixos aspectes esmentats en el punt 2.a) anterior.
Article 12. Documentació
La documentació que hauran de presentar els sol·licitants serà la següent:
a) Sol·licitud segons model que figura en l'annex II d'esta ordre, que es trobarà a disposició dels sol·licitants en les direccions territorials de Benestar Social i que haurà de ser omplida adequadament en tots els seus apartats, podent afegir-hi fulls complementaris si fóra necessari. En el cas de les persones jurídiques, la sol·licitud haurà de ser subscrita per qui tinga la representació de l'entitat.
b) Fitxa d'alta de manteniment de tercers, segons el model de l'annex IV d'esta ordre, per a aquelles entitats que sol·liciten l'ingrés de la subvenció en un compte diferent de la de l'exercici anterior o que sol·liciten per primera vegada l'ajuda.
c) Autorització expressa a la Conselleria de Benestar Social, inclosa en l'apartat Q de la sol·licitud, perquè esta comprove telemàticament les dades fiscals identificatives del sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a dur a cap les actuacions procedents per a aclarir-la.
Si no es dóna eixa autorització i es tracta d'entitats que hagen modificat el seu CIF respecte a l'exercici anterior o que sol·liciten per primera vegada l'ajuda, hauran d'aportar una fotocòpia degudament compulsada del seu CIF.
Secció segona
Programes de servicis socials especialitzats
Article 13. Objecte
1. Es convoquen ajudes per a la realització de programes de servicis socials especialitzats corresponents als sectors següents:
- Tercera edat
- Alzheimer.
- Minories ètniques.
- Transeünts, refugiats, asilats, reclusos i exreclusos, i aquells altres col·lectius descrits en l'article 26 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Ámbit de la Comunitat Valenciana.
2. Queden expressament exclosos els programes dirigits a la població immigrant, atés que estos són objecte d'una convocatòria específica d'ajudes.
Article 14. Sol·licitants
Podran sol·licitar subvencions per a l'any 2010 en les matèries regulades en esta secció, les organitzacions o entitats privades sense ànim de lucre que estiguen inscrites en el Registre General dels Titulars d'Activitats, Servicis i Centres d'Acció Social de la Conselleria de Benestar Social, en el dia de la publicació de la present ordre.
Article 15. Criteris de valoració i de finançament dels projectes
1. Per a l'adjudicació de les ajudes es tindran en compte els següents criteris de valoració, sent la puntuació global màxima de cada sol·licitud de 25 punts d'acord amb la distribució següent:
a) Programes subvencionats en exercicis anteriors la continuïtat dels quals siga convenient per raons de criteris tècnics, quant a eficiència i eficàcia del programa. Es valorarà a raó de 4 punts per any amb un màxim de 20 punts.
b) Programes que impulsen accions integrades d'atenció als sectors objecte de regulació en esta secció amb caràcter globalitzador. Es valorarà amb un màxim de 5 punts.
2. Per a determinar l'import de les subvencions regulades en esta secció s'utilitzaran els criteris de valoració que a continuació es detallen:
a) El pressupost que l'entitat dedica als referits programes en relació amb el seu pressupost general.
b) Els programes amb nivell d'execució millor i més alt en exercicis anteriors, tindran una assignació proporcional més alta.
Article 16. Documentació
En la documentació a aportar per les entitats sol·licitants caldrà tindre en compte les consideracions següents:
1. La sol·licitud, en tres exemplars, segons el model que figura en l'annex II d'esta ordre, haurà d'estar degudament formalitzada i subscrita per qui detenta la representació de l'entitat i haurà de coincidir amb el nom de l'entitat amb què figure en el CIF.
2. Cada entitat haurà de demanar en una única sol·licitud, les subvencions per a tots aquells programes que desitge executar, a partir de la qual es formularà un expedient bàsic del qual es derivaran peces separades. Estes podran resoldre's independentment.
3. Autorització expressa a la Conselleria de Benestar Social, inclosa en l'apartat Q de la sol·licitud, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a dur a cap les actuacions procedents per a aclarir-la.
Si no es dóna eixa autorització i es tracta d'entitats que hagen modificat el seu CIF respecte a l'exercici anterior o que sol·liciten per primera vegada l'ajuda, hauran d'aportar una fotocòpia degudament compulsada del seu CIF.
4. En aquells casos en què l'actuació siga d'àmbit municipal es requerirà un certificat de coordinació dels programes i de les actuacions de l'entitat amb la corporació local, expedit per esta.
5. Fitxa d'alta de manteniment de tercers, segons el model de l'annex IV d'esta ordre, per a aquelles entitats que sol·liciten l'ingrés de la subvenció en un compte diferent de la de l'exercici anterior o que sol·liciten per primera vegada l'ajuda.
CAPÍTOL III
Prestacions econòmiques individualitzades
Article 17. Objecte i àmbit d'aplicació
1. Es convoquen ajudes econòmiques dirigides a persones individuals o nuclis familiars per a remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, a fi d'aconseguir el seu normal desenvolupament humà i social.
2. Les ajudes convocades es referixen a les següents modalitats de prestacions econòmiques individualitzades:
a) Ajudes d'emergència.
b) Ajudes per al desenvolupament personal de persones de la tercera edat en la modalitat de barreres arquitectòniques.
3. Estes prestacions individualitzades podran atorgar-se amb caràcter periòdic o, quan es tracte de servicis esporàdics i adquisicions puntuals, per una sola vegada en l'exercici econòmic.
Article 18. Exclusions i incompatibilitats
1. Queden explícitament excloses de les prestacions econòmiques individualitzades les sol·licituds que es troben en els supòsits següents:
a) Aquelles la resolució de les quals siga competència institucional d'altres organismes públics diferents de la Direcció General d'Acció Social i Majors.
b) Aquelles que hagen sigut subvencionades, pel mateix concepte, per altres organismes.
c) Adquisicions o accions efectuades o executades amb anterioritat a la petició de l'ajuda. No obstant això, podran preveure's situacions excepcionals degudament justificades.
2. Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'institucions públiques o privades subvencionades, establint-se el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
Article 19. Criteris de valoració i de determinació de la subvenció
1. Les sol·licituds presentades es valoraran d'acord amb la renda per capita de la unitat familiar del sol·licitant, ordenada de menor a major.
2. La quantia de la concessió estarà en funció dels ingressos globals familiars, del cost de la necessitat i/o dels mòduls màxims determinats per a cada modalitat indicats en els articles 24 i 29 de la present ordre, no podent excedir, en cap cas, d'estos mòduls o del cost de la necessitat.
Secció primera
Ajudes d'emergència
Article 20. Ajudes d'emergència: característiques i tipologia
1. Són ajudes econòmiques de caràcter extraordinari destinades a pal·liar aquelles situacions en què puguen trobar-se les persones afectades per un estat de necessitat. Van dirigides a la unitat de convivència.
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que poguera correspondre al beneficiari o a un altre membre de la llar per a la mateixa finalitat.
3. Es consideraran situacions d'emergència aquelles que originen gastos extraordinaris per a atendre necessitats específiques de caràcter bàsic i urgent, com ara:
a) Gastos imprescindibles per a l'ús de l'habitatge habitual.
b) Gastos excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb important problemàtica.
c) Gastos destinats a atendre necessitats bàsiques familiars.
Article 21. Requisits per a l'accés a les prestacions d'emergència
Els requisits que hauran de complir-se per a accedir a estes ajudes són els següents:
1. Que el beneficiari no dispose d'ingressos suficients per a afrontar els gastos derivats de la situació d'emergència.
2. Que la renda per capita de la unitat familiar a què pertany el sol·licitant no supere la quantia anual de 4.708,62 €.
3. Que dispose de l'informe tècnic subscrit pels servicis tècnics municipals i per les direccions territorials de Benestar Social en què es determine la necessitat de l'acció objecte de l'ajuda i s'hi faça constar que s'han esgotat tots els recursos existents en les corresponents entitats locals encaminats a resoldre la necessitat.
Article 22. Determinació del límit d'ingressos
1. Es consideraran ingressos familiars la totalitat dels ingressos bruts procedents de tots i de cada un dels membres de la unitat familiar. A tals efectes, es comptabilitzaran tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
2. La renda per capita s'obtindrà de dividir els ingressos familiars entre el nombre de membres de la unitat familiar.
3. A l'efecte de la present ordre, es considerarà unitat familiar la integrada per les persones que convisquen en el domicili familiar, fet que s'acreditarà per mitjà de certificat de convivència expedit per l'ajuntament corresponent.
4. Caldrà justificar els ingressos o la seua manca per mitjà de certificacions d'ingressos, informes tècnics o, quan els dits documents no puguen ser expedits, es justificaran per mitjà de declaració jurada o declaració expressa responsable del mateix interessat/da, atorgades davant d'una autoritat administrativa, notari o de la Direcció General d'Acció Social i Majors.
Article 23. Documentació.
1. La documentació que hauran d'aportar els interessats en este tipus d'ajuda és la següent:
a) Sol·licitud segons model oficial que figura en l'annex III d'esta ordre, subscrita pel beneficiari o pel seu representant, degudament omplida en la seua totalitat.
b) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
- Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a dur a cap les actuacions procedents per a aclarir-la.
- Si el sol·licitant no presta el seu consentiment, haurà d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.
c) Certificat de convivència emés per l'ajuntament de residència.
d) Autorització expressa a la Conselleria de Benestar Social, inclosa en l'apartat C de la sol·licitud, per a poder accedir a les dades personals del sol·licitant que es troben en poder dels fitxers de les administracions tributàries i de la Seguretat Social, als únics efectes de comprovar el compliment dels requisits exigits en la present ordre.
En el cas que el sol·licitant no preste el seu consentiment, haurà de presentar una fotocòpia compulsada de l'última declaració de l'impost sobre la renda de les persones físiques (IRPF) referida als ingressos de la unitat familiar, o, si no n'hi ha, haurà d'aportar certificat negatiu de declaració i certificat acreditatiu de la pensió rebuda pel sol·licitant.
e) Informe tècnic que justifique la necessitat l'acció objecte de l'ajuda, emesa pels servicis tècnics competents mencionats en el punt 3 de l'article 21 d'esta ordre.
f) Tota aquella documentació requerida pel tècnic que tramita l'ajuda i que siga necessària per a una adequada valoració social.
g) Fitxa de manteniment de tercers degudament omplida, segons el model de l'annex IV d'esta ordre.
2. Quant a l'ús i protecció de les dades contingudes en la dita documentació, caldrà ajustar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.
Article 24. Mòduls econòmics
1. Els mòduls econòmics màxims pels quals es regixen estes prestacions són els següents:
a) Ús habitatge habitual: fins a 340 €/mes.
b) Accions extraordinàries: fins a 3.400 €.
c) Necessitats bàsiques: fins a 340 €/mes
2. En tot cas, la determinació del mòdul econòmic concret que corresponga dins dels límits màxims assenyalats, s'efectuarà segons la necessitat valorada i les disponibilitats pressupostàries per a atendre este tipus d'ajudes.
Secció segona
Ajudes per al desenvolupament personal
de persones de tercera edat
Article 25. Característiques i tipologia
S'inclouen en esta tipologia totes aquelles ajudes per a l'eliminació de barreres arquitectòniques existents en l'habitatge propi o en l'edifici de l'ancià que obstaculitzen la seua mobilitat. Comprenen aquelles transformacions o reformes que contribuïxen a evitar els obstacles i a facilitar la mobilitat.
Article 26. Requisits
Els requisits que caldrà complir per a accedir a este tipus d'ajudes són els següents:
a) Ser major de 60 anys.
b) Que hi haja deficiències de caràcter motor o sensorial en el sol·licitant que l'impedisquen o que dificulten la seua mobilitat a través de mitjans normals.
c) Que la sol·licitud estiga referida a elements relacionats amb les necessitats d'accessibilitat i comunicació, sent-ne exclosos els que signifiquen una millora en la llar/edifici que no estiga directament relacionada amb els impediments físics i/o sensorials.
d) Idoneïtat d'allò que s'ha sol·licitat per a atendre la necessitat que planteja el subjecte.
Article 27. Documentació
1. La documentació a aportar pels interessats en este tipus d'ajudes és la següent:
a) Sol·licitud segons el model oficial que figura en l'annex III d'esta ordre, subscrita pel beneficiari o pel seu representant, degudament omplida en la seua totalitat.
b) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
- Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a dur a cap les actuacions procedents per a aclarir-la.
- Si el sol·licitant no presta el seu consentiment, haurà d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.
c) Certificat de convivència emés per l'ajuntament de residència.
d) Autorització expressa a la Conselleria de Benestar Social, inclosa en l'apartat C de la sol·licitud, per a poder accedir a les dades personals del sol·licitant que es troben en poder dels fitxers de les administracions tributàries i de la Seguretat Social, als únics efectes de comprovar el compliment dels requisits exigits en la present ordre.
En el cas que el sol·licitant no preste el seu consentiment, haurà de presentar una fotocòpia compulsada de l'última declaració de l'impost sobre la renda de les persones físiques (IRPF) referida als ingressos de la unitat familiar, o, si no n'hi ha, haurà d'aportar un certificat negatiu de declaració i certificat acreditatiu de la pensió rebuda pel sol·licitant.
e) Informe mèdic sobre la situació del sol·licitant o certificat de minusvalidesa.
f) Per a la modalitat d'eliminació de barreres arquitectòniques, a més:
- Pressupost de les adaptacions que cal fer.
- Justificació de la propietat de l'habitatge o l'autorització del propietari per a fer les reformes.
- Permisos municipals, si és el cas.
g) Fitxa de manteniment de tercers degudament omplida, segons model de l'annex IV d'esta ordre.
2. Quant a l'ús i protecció de les dades contingudes en la dita documentació, caldrà seguir-hi el que disposa la Llei Orgànica 15/1999, de 13 de desembre, de Protecció de Dades de Caràcter Personal.
Article 28. Determinació de la concessió
1. La forma de determinar la quantia de la concessió serà en funció dels ingressos de la unitat familiar, del nombre dels seus membres, del cost de l'acció i del mòdul econòmic estipulat en l'article 29.
2. La quantia màxima de l'ajuda no podrà ser superior al cost de la necessitat que tracta de cobrir, ni superar el mòdul econòmic establit en l'article 29.
Article 29. Mòdul econòmic
El mòdul econòmic màxim pel qual es regixen estes prestacions per a l'eliminació de barreres arquitectòniques és de fins a 3.400 €.
TÍTOL II
Procediment
CAPÍTOL I
Lloc i termini de presentació
Article 30. Lloc de presentació.
Les sol·licituds d'ajuda regulades en la present convocatòria es presentaran, amb la documentació requerida, en la direcció territorial de Benestar Social de la província on radique el centre on es pretenga prestar el servici per al qual se sol·licita la subvenció. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
Article 31. Terminis de presentació
El termini de presentació de sol·licituds serà el següent:
1. Per a servicis socials generals i especialitzats el termini serà d'un mes comptador a partir de l'endemà de la publicació d'esta ordre en el Diari Oficial de la Comunitat Valenciana.
2. Per a prestacions econòmiques individualitzades el termini comprendrà des de l'endemà de la publicació d'esta ordre fins al 31 d'octubre de 2010. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades després d'eixa data i abans del 31 de desembre del dit any, sempre que s'acredite documentalment l'aparició de la necessitat fora del termini normal de presentació de sol·licituds.
CAPÍTOL II
Tramitació, resolució i recursos
Article 32. Instrucció
1. Rebudes les sol·licituds, les direccions territorials de Benestar Social les verificaran, podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució.
2. Quan la sol·licitud no reunisca els requisits exigits, o no s'acompanye la documentació que d'acord amb esta ordre resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit en la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
3. En qualsevol fase de la tramitació dels expedients, a la vista de la documentació que es troba en poder de cada un d'estos i de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.
4. Amb caràcter general, els tràmits que hagen de ser formalitzats pels/per les interessats/des en el curs del procediment se substanciaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 33. Criteris que s'establixen per a la concessió de les ajudes.
El procediment de concessió de les ajudes regulades en la present ordre es tramitarà en règim de concurrència competitiva i es preveuen els supòsits següents:
1. Servicis socials generals i especialitzats
En el cas de sol·licituds de subvencions de servicis socials generals i de servicis socials especialitzats, en cada direcció territorial de Benestar Social es crea una comissió tècnica instructora, els components de la qual seran designats pel respectiu director territorial, comprenent en tot cas un/a cap de servici, un/a cap de secció i un/a tècnic/a
La dita comissió tindrà com a missió l'avaluació de totes les sol·licituds presentades, d'acord amb els criteris establits en la present convocatòria, i formularà la proposta ordenada segons els criteris establits en la present ordre a les comissions de valoració que es detallen a continuació:
a) En la Direcció General d'Acció Social i Majors es crea una comissió de valoració composta per:
- El/la cap d'àrea de la Direcció General, que actuarà com a president de la comissió.
- El/la cap de Servici de Programes.
- El/la cap de Servici de Prestacions.
- El/la cap de Secció d'Acció Comunitària.
- El/la cap de Secció de Prestacions, que actuarà com a secretari de la comissió.
La dita comissió analitzarà les propostes formulades per cada direcció territorial relatives als servicis socials generals i les referents a programes de servicis socials especialitzats relatius a tercera edat, minories ètniques, transeünts, refugiats, asilats reclusos i exreclusos; i aquells altres col·lectius descrits en l'article 26 de la Llei 5/1997, i proposarà a l'òrgan competent per a la concessió de les ajudes, la relació prioritzada de beneficiaris de les ajudes que es regulen i es convoquen en la present ordre, amb el límit del crèdit existent.
b) En la Direcció General de Persones amb Discapacitat i Dependència es crea una comissió de valoració composta per:
- El/la cap d'Àrea de Dependència, que actuarà com a president de la comissió.
- El/la cap de Servici de Centres.
- El/la cap de Secció de Tercera Edat, que actuarà com a secretari de la comissió.
- Dos tècnics nomenats pel director general de Persones amb Discapacitat i Dependència.
La dita comissió analitzarà les propostes formulades per cada direcció territorial respecte als servicis socials especialitzats relatius al manteniment de centres de servicis socials i els referents a programes de servicis socials especialitzats relatius a Alzheimer, i proposarà a l'òrgan competent per a la concessió de les ajudes, la relació prioritzada de beneficiaris de les ajudes que es regulen i es convoquen en la present ordre, amb el límit del crèdit existent.
2. Prestacions econòmiques individualitzades
En el cas d'ajudes destinades a prestacions econòmiques individualitzades, la comissió tècnica instructora referida anteriorment tindrà caràcter de comissió de valoració.
L'esmentada comissió elaborarà amb caràcter mensual una llista única prioritzada d'expedients complets en la referida fitxa, d'acord amb els criteris definits en l'article 19 i, seguint l'ordre establit en esta, elevarà a l'òrgan competent per a la concessió d'ajudes, successives propostes de concessió a favor del nombre de beneficiaris que permeten les disponibilitats de crèdit existent en cada moment.
Els expedients inclosos en les successives propostes de la comissió de valoració passaran a englobar-se en la llista única prioritzada.
Article 34. Resolució. Delegació de competències
1. Es delega la facultat de resolució de les sol·licituds d'ajudes relatives a servicis socials generals i especialitzats en la modalitat de programes relatius a tercera edat, minories ètniques, transeünts, refugiats, asilats reclusos i exreclusos, i aquells altres col·lectius descrits en l'article 26 de la Llei 5/1997, en la directora general d'Acció Social i Majors.
Es delega la facultat de resolució de les sol·licituds d'ajudes relatives a servicis socials especialitzats destinades a manteniment de centres i programes d'Alzheimer, en el director general de Persones amb Discapacitat i Dependència.
La facultat de resolució de les sol·licituds d'ajudes relatives a prestacions econòmiques individualitzades regulades en el capítol III del títol I de la present ordre, es delega en els directors territorials de Benestar Social.
Estes delegacions s'efectuen d'acord amb la Resolució de 27 de febrer de 2009, del conseller de Benestar Social, sobre delegació de l'exercici de competències en determinats òrgans de la Conselleria.
2. El termini màxim per a resoldre i notificar les resolucions sobre les sol·licituds de servicis socials generals, servicis socials especialitzats i prestacions econòmiques individualitzades, serà de tres mesos comptadors des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la seua quantia.
No obstant això, si es desestimara totalment o parcialment sol·licituds per falta de consignació pressupostària i, després de la finalització del termini de resolució, s'incrementaren els crèdits destinats a finançar les dites ajudes, estes sol·licituds exclusivament podran valorar-se, resoldre's i notificar-se en el termini de 3 mesos comptadors a partir de la data de publicació en el Diari Oficial de la Comunitat Valenciana de la resolució de la consellera de Benestar Social que done publicitat a este increment.
3. En els casos en què calga requerir a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu compliment efectiu pel beneficiari o, si no n'hi ha, pel transcurs del termini concedit.
4. Excepcionalment, podrà acordar-se l'ampliació dels dits terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999, de 13 de gener, que modifica l'anterior.
5. Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, d'acord amb el que disposa l'article 44 de la Llei 30/1992, de 26 de novembre, i l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
6. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que haurà de desenvoluparl'entitat beneficiària.
7. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
8. Podrà ser motiu de denegació la incorrecta o la nul·la justificació d'ajudes d'exercicis anteriors, amb acreditació prèvia per la Direcció General d'Acció Social i Majors de la concurrència de les esmentades circumstàncies en l'expedient administratiu en què es garantisca l'audiència a l'interessat, així com l'incompliment de les obligacions previstes en els articles 4 i 8 de la present ordre.
9. La Conselleria de Benestar Social no assumirà obligacions que es deriven de la relació laboral del personal dels centres o els servicis subvencionats, sinó que seran els seus titulars els qui en respondran amb caràcter exclusiu.
10. Així mateix, la concessió d'una subvenció a l'empara d'esta ordre no comportarà cap obligació per part de la Conselleria de Benestar Social d'atorgar subvencions en exercicis posteriors.
Article 35. Recursos
Les resolucions expresses o presumptes dictades pels òrgans competents de la Conselleria de Benestar Social, esgoten la via administrativa, i en la seua contra, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, es podrà interposar potestativament, recurs de reposició davant del mateix òrgan que l'ha dictat en el termini d'un mes comptador des de l'endemà de la seua notificació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, o de sis mesos si l'acte fora presumpte, d'acord amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga interposar-se qualsevol altre que s'estime pertinent.
TÍTOL III
Del pagament i de la justificació de les subvencions
Article 36. Garanties prèvies al pagament anticipat de la subvenció
1. Quan es produïsquen bestretes de pagament, el beneficiari de la subvenció quedarà obligat a garantir l'import d'estes. A estos efectes, s'entendrà per bestretes de pagament les quantitats que siguen lliurades a favor del beneficiari amb anterioritat que este justifique el gasto corresponent.
2. El percentatge de l'esmentada bestreta serà l'establit en el Text Refós de la Llei d'Hisenda Pública de la Generalitat Valenciana, tenint-hi en compte el que disposa la Llei de Pressupostos de la Generalitat per a l'any 2010.
3. No obstant això, queden exceptuades del compliment d'esta obligació les corporacions locals, així com les entitats sense ànim de lucre i les persones físiques i les famílies en què concórreguen les circumstàncies previstes en l'article 47 bis, apartat 3.a, del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell.
4. L'esmentada garantia podrà constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari i amb renúncia expressa al benefici d'excussió previst en l'article 1.830 del Codi Civil.
5. Per a la constitució i tramitació de les garanties caldrà ajustar-se al que disposa l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV núm. 350, de 7 de març de 1986).
6. Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia i Hisenda de la província corresponent, que faran entrega al beneficiari de la carta de pagament acreditativa del depòsit. La dita carta de pagament haurà de ser presentada pel beneficiari en la direcció territorial de Benestar Social de la dita província com a requisit previ i inexcusable per al pagament de la bestreta.
Article 37. Sistema de pagament de les subvencions
El pagament de les ajudes i subvencions regulades en la present ordre s'efectuarà ajustant-se al règim que a continuació s'especifica per a cada un dels tipus d'ajudes:
1. En el cas de subvencions corresponents a servicis socials generals i servicis socials especialitzats, llevat que la legislació de la Generalitat permeta un règim de lliurament de transferències corrents distint, el pagament s'ajustarà al que disposa l'article 47 bis del Text Refós de la Llei d'Hisenda Pública de la Generalitat Valenciana en els següents terminis i percentatges:
a) S'avançarà un 40% de l'import de la subvenció després de la seua concessió.
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia del qual ascendirà al 20% de l'import de la subvenció.
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
2. El pagament de les prestacions econòmiques individualitzades s'efectuarà a la presentació per part de persona beneficiària, de la justificació que acredite el seu dret a la percepció de l'ajuda.
3. En el cas de les ajudes d'emergència, s'hi aplicarà el mateix règim previst per a la resta de les prestacions econòmiques individualitzades, llevat que la Llei de Pressupostos de la Generalitat per a l'any 2010 preveja un règim distint.
Article 38. Sistema de justificació de les subvencions
1. En el cas de beneficiaris de prestacions econòmiques individualitzades, la direcció territorial de Benestar Social establirà l'adequat seguiment del gasto objecte de la subvenció. Estos beneficiaris estaran obligats a entregar, a requeriment d'aquella, tots els documents, factures, manaments de pagament, etc., que calga per a justificar la quantia del gasto efectuat en relació amb l'objecte subvencionat.
2. Per a les subvencions relatives als servicis socials generals i especialitzats, el procediment per a fer la justificació estarà directament relacionat amb el règim de pagaments establit en l'article 37 de la present ordre per als diferents tipus de subvencions.
3. Els gastos que caldrà justificar en les subvencions relatives a servicis socials generals hauran de ser, com a mínim, igual al gasto total estimat dels programes objecte de subvenció, i es correspondran sempre amb els continguts dels esmentats programes, no sent admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
4. En el cas de servicis socials especialitzats, el gasto a justificar haurà de correspondre's amb:
a) Quan es tracte de subvencions per al manteniment de centres l'import de les quals ha sigut determinat utilitzant el criteri preu/plaça/dia, caldrà distingir-hi dos supòsits:
- En el cas que els usuaris del centre estiguen obligats a costejar parcialment el servici de què són beneficiaris, el gasto a justificar haurà de ser com a mínim igual al cost estimat que va servir de base per al càlcul de la subvenció.
- En cas contrari, el gasto a justificar serà, com a mínim, igual a la quantia de la subvenció atorgada.
b) Quan es tracte de subvencions per al manteniment de centres l'import de les quals ha sigut determinat utilitzant el criteri diferència ingressos-gastos o la realització de programes, el gasto a justificar serà, com a mínim, igual al cost estimat que va servir de base per al càlcul de la subvenció.
5. En cap cas l'import de la subvenció no podrà ser de tal quantia que, com a conseqüència de la percepció d'altres ajudes d'administracions públiques o entitats públiques o privades, o del finançament parcial pels usuaris del centre o programa, o de qualsevol altra causa, supere el cost de l'activitat a desenvolupar pel beneficiari. En el cas que l'import de la subvenció supere el cost de l'activitat exercida, l'administració procedirà al reintegrament quant a l'excés, i a l'exigència de l'interés de demora des del moment del pagament de la subvenció.
6. Amb independència del tipus de subvenció de què es tracte, el termini màxim de presentació de la justificació finalitzarà el dia 31 de gener de l'any 2011.
7. Excepcionalment, la direcció general competent podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
Article 39. Documentació justificativa a presentar pel beneficiari
La justificació de les subvencions corresponents a servicis socials generals i especialitzats s'efectuarà per mitjà de la presentació de la documentació que a continuació s'especifica:
1. En el cas de subvencions corresponents a servicis socials generals, la justificació consistirà en:
a) Durant el transcurs del període objecte de subvenció i sempre que es produïsquen bestretes a compte de la subvenció, la corporació local haurà de justificar la quantitat anticipada per mitjà de la presentació davant de la direcció territorial de Benestar Social de la província corresponent d'un certificat del volum d'obligacions reconegudes per la corporació en eixe període, subscrit pel seu interventor/a i amb el vistiplau del seu alcalde-president, a l'efecte de la tramitació del següent termini de la subvenció, segons el model de l'annex VI d'esta ordre.
b) Amb independència que s'hagen produït bestretes a compte, amb anterioritat a l'1 de desembre de 2010, la corporació local haurà d'emetre un certificat d'obligacions reconegudes en el dit període.
c) Sense perjuí del que disposa l'apartat anterior, la corporació local disposa de termini fins al 31 de gener de 2011 per a, segons el model facilitat per la Conselleria de Benestar Social:
- Presentar la memòria descriptiva de l'execució dels programes subvencionats.
- Presentar la memòria financera descriptiva de l'execució del gasto objecte de la subvenció.
d) Si de la presentació de les corresponents memòries d'execució del gasto, es derivaren incompliments en la seua realització per part de la corporació local, es procedirà a la minoració corresponent i a l'exigència, si és el cas, de devolució d'imports indegudament percebuts.
2. En el cas de subvencions corresponents a servicis socials especialitzats, la justificació, a més d'allò que s'ha exigit en els apartats següents, consistirà en la presentació de la memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud, així com en el següent:
a) Quan es tracte de subvencions per a manteniment de centres l'import dels quals haja sigut determinat utilitzant el criteri preu/plaça/dia, la justificació del gasto consistirà en la presentació davant de la direcció territorial de Benestar Social corresponent, de les relacions mensuals de beneficiaris atesos, en les quals caldrà detallar els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social. La dita documentació haurà d'estar degudament subscrita pel titular del centre o per qui detente la seua representació.
b) Quan es tracte de subvencions per a manteniment de centres l'import de la qual haja sigut determinat utilitzant el criteri diferència ingressos-gastos, la justificació del gasto consistirà en la presentació davant de la direcció territorial de Benestar Social corresponent de tota la documentació necessària per a acreditar el gasto realitzat, entre la qual haurà d'incloure's, si més no, la següent:
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificació bancària d'haver sigut pagats o carregats en compte.
- En el cas que hi haja persones que presten servicis en el centre a canvi d'una gratificació, hauran de presentar-se els rebuts justificatius del gasto, en els quals conste el nom del centre i el nom, cognoms i DNI de la persona col·laboradora.
- Si haguera persones treballant en el centre en virtut de contractes de prestació de servicis, caldrà aportar les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
c) Quan es tracte de subvencions que financen la realització de programes de servicis socials especialitzats, la justificació del gasto consistirà en la presentació davant de la direcció territorial de Benestar Social corresponent, de tota la documentació necessària per a acreditar el gasto fet. Els gastos que es justifiquen hauran de tindre relació amb els programes subvencionats.
Així mateix, si n'hi haguera professionals col·laborant en els programes en virtut de contractes de prestació de servicis, caldrà aportar les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
3. Les factures acreditatives del gasto realitzat hauran de reunir els requisits regulats en el Reial Decret 1.496/2003, de 28 de novembre, pel qual s'aprova el reglament amb què es regulen les obligacions de facturació i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
4. En tot cas, caldrà seguir el que disposen les instruccions que per a la justificació d'ajudes de 2010 seran dictades per la direcció general corresponent.
Article 40. Desistiment sense efectes o minoració de l'import de la subvenció i exigència de reintegraments d'imports indegudament percebuts
1. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió economicopressupostària.
2. El procediment s'iniciarà d'ofici com a conseqüència de la iniciativa pròpia de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
3. En la tramitació del procediment es garantirà, en tot cas, el dret de l'interessat a l'audiència.
4. El termini màxim per a resoldre i notificar la resolució serà de tres mesos des del moment que s'incoe l'expedient de revocació o minoració, i si és el cas, de reintegrament.
5. Les quantitats que caldrà reintegrar tindran consideració d'ingrés de dret públic, a l'efecte del procediment aplicable per a la cobrança.
Article 41.
Les disposicions contingudes en este títol seran aplicables sempre que la corresponent llei de pressupostos o qualsevol altra llei de la Generalitat o les seues normes de desplegament no establisquen condicions distintes.
DISPOSICIONS ADDICIONALS
Primera
L'eficàcia de la present convocatòria queda condicionada a l'existència, en les línies T0228000, T1326000, T1331000, T1827000, T2188000, T2736000 i T2737000 dels pressupostos de la Generalitat de l'exercici econòmic de l'any 2010, de crèdit adequat i suficient per a atendre les ajudes previstes en esta. A este efecte, la Conselleria de Benestar Social publicarà una ordre que regule tant les línies pressupostàries com les quanties que servisquen de suport a les ajudes descrites en esta convocatòria.
Segona
En tot allò no regulat en la present ordre, caldrà ajustar-se al que disposa la Llei 38/2003, de 17 de novembre, General de Subvencions i al Decret Legislatiu de 26 de juny de 1991, de la Generalitat, pel qual s'aprova el Text Refós de la Llei d'Hisenda Pública de la Generalitat Valenciana.
Tercera
El finançament de les corporacions locals de menys de 10.000 habitants té caràcter subsidiari, tenint en compte la col·laboració a què estan obligades les respectives diputacions provincials, d'acord amb el que preveu l'article 6.3 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.
Quarta
D'acord amb el que disposa la Llei 1/2001, de 6 d'abril, de la Generalitat, per la qual es Regulen les Unions de Fet, i el Decret 61/2002, de 23 d'abril, del Consell, amb què s'aprova el reglament de desplegament de la Llei 1/2001, de 6 d'abril, o la norma reglamentària que el substituïsca, podran acreditar-se les dites unions per mitjà del corresponent certificat emés pel Registre Administratiu d'Unions de Fet de la Comunitat Valenciana, a l'efecte d'accedir a les corresponents ajudes regulades en esta ordre.
Quinta
Quan l'especialitat de l'objecte o de les obligacions que es regulen així ho exigisca, les subvencions que tinguen per destinataris persones jurídiques de naturalesa pública o privada podran articular-se per mitjà de document administratiu subscrit per ambdós parts, on consten els drets i obligacions d'estes i l'objecte de la subvenció, amb detall dels programes i/o servicis que calga subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
Sexta
Quan concórreguen circumstàncies extraordinàries en el centre, programa o servici per al qual se sol·licita subvenció, que hauran de quedar degudament acreditades en l'expedient i reflectides en l'acta corresponent, l'òrgan proponent podrà elevar propostes motivades d'atorgament de subvencions que excedisquen els mòduls màxims previstos per a cada cas.
Sèptima
Les ajudes concedides en virtut d'esta ordre no necessiten ser notificades a la Comissió Europea, per no reunir tots els requisits de l'apartat 1 de l'article 87 del Tractat CE, atés que van dirigides a col·lectius que no exercixen activitat econòmica, persones físiques o entitats locals que exercixen poders públics i que té caràcter d'administració pública.
DISPOSICIONS FINALS
Primera
S'autoritza la subsecretària de la Conselleria de Benestar Social, la directora general d'Acció Social i Majors i el director general de Persones amb Discapacitat i Dependència, a dictar totes les instruccions que siguen necessàries en desplegament de la present ordre.
Segona
1. Quan per part de les entitats sol·licitants es faça publicitat a través de qualsevol mitjà de comunicació dels centres i dels servicis, de les activitats i dels programes subvencionats, totalment o parcialment, per mitjà de les ajudes a què es referix esta ordre, serà obligatori fer-hi constar explícitament que es tracta d'un centre, servici, activitat o programa «subvencionat per la Generalitat».
2. Quan l'ajuda siga superior al 50% del cost del servici, als locals dels centres subvencionats haurà d'exposar-se en un lloc visible una placa d'identificació en què s'indique la condició de centre subvencionat per la Generalitat.
En tot cas, quan es presente la justificació haurà d'adjuntar-se una fotografia acreditativa del dit fet i es farà constar en l'ofici de remissió de la dita justificació a la direcció general corresponent.
Tercera
La present ordre entrarà en vigor l'endemà de la seua publicació en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda a l'empara d'esta mentre no hi haja en els pressupostos de l'exercici econòmic de l'any 2010 crèdit adequat i suficient per a fer front a les ajudes.
Quarta
Contra la present ordre, que esgota la via administrativa, podrà interposar-s'hi, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació en el Diari Oficial de la Comunitat Valenciana, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o, tractant-se d'administracions públiques, si és el cas, el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposen els articles 10 i 46 de l'esmentada Llei 29/1998, de 13 de juliol. Tot això sense perjuí que puga interposar-se qualsevol altre recurs que es crega oportú.
València, 23 de desembre de 2009
La consellera de Benestar Social,
ANGÉLICA SUCH RONDA